

Številka: 0132-5/2025/4

Ljubljana, 11. marec 2025

**ZAPISNIK**

34. redne seje Sveta za radiodifuzijo (v nadaljevanju: Svet), ki je bila v torek, 11. februarja 2025, ob 17.00 uri v Ljubljani

Prisotni člani Sveta:

dr. Jurij Franc Tasič – predsednik,

Gorazd Škrabar – namestnik predsednika,

Jernej Markič (oddaljeno),

Igor Vovk (oddaljeno),

Rok Felicijan Pristovšek (oddaljeno),

Matevž Vrhovšek.

Prisotni iz vabljenih organov:

mag. Mark Pohar (namestnik direktorja AKOS),

Tomaž Gorjanc (AKOS),

Teja Antončič (AKOS),

Igor Funa (AKOS),

Mateja Grmek – sekretarka Sveta (AKOS),

Predstavniki zainteresirane javnosti: predstavnik Radia Ognjišče, predstavnik RGL d.o.o.

Seja se je pričela ob 17.08 uri.

**Uvod:**

Sejo je vodil predsednik Sveta za radiodifuzijo, dr. Jurij Franc Tasič, ki je na začetku seje pozdravil vse prisotne ter uvodoma ugotovil, da je Svet ob prisotnosti šestih članov sklepčen.

**K točki 1.: Določitev dnevnega reda 34. redne seje Sveta – predlog v sprejem**

**Sklep 1:**

**Potrdi se v sklicu predlagani dnevni red 34. redne seje Sveta za radiodifuzijo.**

**Potrjen dnevni red:**

1. **Določitev dnevnega reda 34. redne seje Sveta – predlog v sprejem;**
2. **Potrditev zapisnika 33. redne seje Sveta – predlog v sprejem;**
3. **Javni razpis za dodelitev radijskih frekvenc za analogno zvokovno radiodifuzijo – splošni 2024/1 – obravnava prejetega poročila komisije;**
4. **Javni razpis za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije – obravnava;**
5. **Prejeta vloga družbe DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. – v predhodno mnenje;**
6. **Razno.**

Sklep je bil sprejet soglasno s 6 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 2.: Potrditev zapisnika 33. redne seje Sveta – predlog v sprejem**

Predsednik Sveta za radiodifuzijo je prisotne člane Sveta povabil k morebitnim pripombam na predloženo besedilo zapisnika. Posebne razprave k točki in pripomb na besedilo zapisnika ni bilo.

Predsednik Sveta je predlagal sprejetje naslednjega sklepa:

**Sklep 2:**

**Potrdi se zapisnik 33. redne seje Sveta za** **radiodifuzijo v predloženem besedilu.**

Sklep je bil sprejet soglasno s 6 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 3.: Javni razpis za dodelitev radijskih frekvenc za analogno zvokovno radiodifuzijo – splošni 2024/1 – obravnava prejetega poročila komisije**

Predsednica razpisne komisije pri javnem razpisu za dodelitev radijskih frekvenc za analogno zvokovno radiodifuzijo – splošni 2024/1 je pri tej točki predstavila poročilo razpisne komisije o pregledu in oceni ponudb, prispelih na navedeni javni razpis. Uvodoma je pojasnila, da je bil cilj razpisa podeljevanje manjših prostih FM frekvenc, ki pokrivajo manjša geografska območja in so primerne predvsem za dopolnjevanje pokrivanja obstoječih radijskih programov. Namen javnega razpisa je bil tako zadovoljevanje potreb prebivalstva po pestri in raznoliki programski ponudbi kot upoštevanje potreb izdajateljev obstoječih radijskih programov po širjenju njihovih območij pokrivanja.

Pri pogojih in merilih je agencija sledila pogojem in merilom na javnem razpisu za FM – splošni 2023/1, ker so cilji razpisa enaki. Merila (sledila so določbi drugega odstavka 104. člena ZMed) in točkovanje so bili večinoma enaki kot pri razpisu iz leta 2023, razen kadrovskega. Pri podmerilu za kadrovsko usposobljenost je bil namreč spremenjen način izračuna, s čimer se je zasledovalo zakonsko določilo glede kadrovske usposobljenosti za oddajanje radijskega programa. Pri navedenem podmerilu so se upoštevali podatki glede ravni izobrazbe in zasedenost ključnih delovnih mest za izvajanje radijske dejavnosti, kot so bila določena v razpisni dokumentaciji, ni se pa seštevek ravni izobrazbe več uravnoteževal glede na skupno količino radijskega programa, ki ga oddaja posamezen ponudnik.

Kjer sta bili dve ponudbi pri ocenjevanju po navedenih merilih izenačeni po skupnem številu točk, se je kot dodatno merilo v skladu z razpisno dokumentacijo upoštevala večja poslušanost. In sicer je višje uvrščena ponudba tistega izdajatelja programa, ki ima pri merilu 6.7 – zagotovilo, da lokalna skupnost podpira lokalni oz. regionalni radijski program – ugotovljeno višjo poslušanost. Če po uporabi tega dodatnega merila ne bi bilo mogoče nobene od ponudb, ki so dosegle enako število točk, uvrstiti na višje mesto, bi se kot naslednje dodatno merilo uporabil žreb, kar pa ni bilo potrebno.

Razpis je omogočal, da se prijavijo in na razpisu kandidirajo tudi ponudniki s programi, ki v celoti ali delno pokrivajo posamezne radijske frekvence oz. sklop javnega razpisa, če v svoji ponudbi dodajo ustrezno izpolnjen obrazec »Vloga za razveljavitev odločbe o dodelitvi radijskih frekvenc«.

Skupaj je prispelo 25 ponudb, vse so bile pravočasne in ustrezno opremljene, in sicer je ponudbe oddalo 9 različnih ponudnikov za skupno 10 različnih programov.

Ena ponudba ni bila ocenjevana, ker je bila izločena zaradi neizpolnjevanja pogoja pod točko 2.4, ker ponudnik, ki je kandidiral, in delno pokriva geografsko območje pokrivanja posamezne frekvence, za katero kandidira, ni predložil ustrezno izpolnjenega obrazca »Vloga za razveljavitev odločb o dodelitvi radijskih frekvenc«. Za potrebe ugotavljanja izpolnjevanja tega pogoja se je za sklop Slovenj Gradec določilo enotno geografsko območje javnega razpisa, ki ga tvori unija območij pokrivanja radijskih frekvenc znotraj tega sklopa (str. 14 razpisne dokumentacije). V navedeno območje pa sega frekvenca radijskega programa, s katerim je ponudnik kandidiral, zato je bila ta ponudba izločena.

Na javnem razpisu se je na posameznem predmetu ocenjevalo:

* za sklop Slovenj Gradec za frekvenci Slovenj Gradec 104,6 MHz in Slovenj Gradec 105,4 MHz ponudbe 5 ponudnikov za 6 radijskih programov (6 ponudb); pri skupni oceni se je pri razvrščanju upoštevalo tudi dodatno merilo v skladu s točko 6.13 razpisne dokumentacije, ker sta dve ponudbi dosegli enako število točk; višje je bila uvrščena ponudba, ki je imela ugotovljeno višjo poslušanost pri merilu 6.7 (zagotovilo, da lokalna skupnost podpira lokalni oz. regionalni radijskih program);
* za frekvenco Velenje 4 88,5 MHz ponudbe 4 ponudnikov za 5 radijskih programov (5 ponudb);
* za frekvenco Mozirje 105,7 MHz ponudbe 3 ponudnikov za 4 radijske programe (4 ponudbe);
* za frekvenco Ribnica 104,2 MHz ponudbe 5 ponudnikov za 6 radijskih programov; pri skupni oceni se je pri razvrščanju upoštevalo tudi dodatno merilo v skladu s točko 6.13 razpisne dokumentacije, ker sta dve ponudbo dosegli enako število točk; višje je bila uvrščena ponudba, ki je imela ugotovljeno višjo poslušanost pri merilu 6.7 (zagotovilo, da lokalna skupnost podpira lokalni oz. regionalni radijskih program);
* za frekvenco Krško 3 107,3 MHz ponudbe 3 ponudnikov za 3 radijske programe.

Predsednica komisije je prebrala tudi razvrstitev ocenjenih ponudb po posameznih predmetih javnega razpisa.

Celotno poročilo komisije je bilo Svetu za radiodifuzijo že pred sejo tudi predloženo.

Pripomb sveta ali javnosti na samo poročilo komisije ni bilo. So pa bile podane nekatere pripombe v zvezi z javnim razpisom in razpisno dokumentacijo.

Predstavnik Radia Ognjišče je dejal, da so se sicer prijavili na razpis, da pa se niso želeli odreči obstoječi frekvenci, skladno s pogojem 2.4 razpisne dokumentacije. Zdi se jim nerazumno, da prekrivanje ni dovoljeno niti v najmanjšem delu, saj je sicer ponudnik, ki se ne odpove obstoječi frekvenci, izločen. K temu je pripomoglo tudi to, da sta bili obe frekvenci na območju Slovenj Gradec obravnavani pri tem pogoju kot unija. Če bi bili frekvenci obravnavani ločeno, pa bi ponudnik dobil točke za frekvenco Slovenj Gradec 105,4. Predlagal je, da se razpisi za naprej glede tega spremenijo in se upošteva tudi delno prekrivanje bodisi glede na velikost teritorija bodisi glede na število prebivalstva na tem teritoriju.

Predsednik Sveta je nato dejal, da se tudi Svet s tem strinja, saj je smiselno, da lahko po Sloveniji potuješ, ne da bi vmes izklopil program (frekvenco), pri čemer bi zveznost prehajanja omogočala neka minimalna prekrivnost. Član Sveta, g. Markič, je izpostavil, da je pogoj razpisa o prekrivanju tudi najmanjših površin nesmiseln in da je potrebno na prihodnjih razpisih razmisliti o pogoju, da je izdajatelj, ki v celoti ali delno več kot 10 % pokriva geografsko območje pokrivanja posamezne radijske frekvence izločen iz javnega razpisa, razen če vrne frekvenco s katero prekriva razpisano frekvenco za več kot 10%. Na prihodnjih razpisih je potrebno razmisliti tudi o odpravi razpisa frekvenc v sklopih, saj lahko ponudnik kandidira pri tistih posameznih frekvencah, pri katerih izpolnjuje pogoje, medtem ko ne more kandidirati v sklop frekvenc, če samo pri eni razpisani frekvenci v sklopu ne izpolnjuje pogojev.

Zanimalo ga je tudi, kakšna je prednost, da se frekvence razpisujejo v sklopu in ne ločeno, torej vsaka posebej.

Na navedeno je predstavnik agencije, g. Funa, pojasnil, da bi se v primeru več razpisanih frekvenc na istem območju lahko prijavili isti ponudniki, in bi en ponudnik dobil dve ali več frekvenc na istem območju. To se je zgodilo denimo v preteklosti pri razpisu za frekvenco Ajdovščina, ko je bilo več frekvenc na enaki lokaciji. S sklopom se želi agencija temu izogniti, kadar se istočasno razpisujejo frekvence, ki se pokrivajo.

Predsednik Sveta je nato dejal, da bi se to lahko reševalo na način, da denimo nihče ne sme kandidirati na dveh frekvencah, temveč samo na eni.

Predstavnik Radia Ognjišče je dejal, da se sicer strinja glede odločitve, da frekvence niso ločene, saj je bil res omenjeni problem pri Ajdovščini, da pa se mu pri tem razpisu FM – splošni 2024/1 ni zdelo prav glede odločitve o uniji.

Predstavnik agencije, g. Funa, je na navedno pojasnil, da se gledajo razdalje med konturami in da je pomembno, kakšno je dejansko prekrivanje, saj se program dejansko sliši tudi izven območij in se območja slišnosti torej prekrivajo.

Predsednik Sveta je nato dodal, da meni, da naj se določi minimalna cona prekrivanja, ki bi bila tolerantna ter naj se preostale frekvence čimbolj optimalno porazdeli.

Po razpravi je predsednik Sveta predlagal sprejetje naslednjega sklepa:

**Sklep 3:**

**Svet za radiodifuzijo predlaga, da se na podlagi javnega razpisa za dodelitev radijskih frekvenc za analogno zvokovno radiodifuzijo – splošni 2024/1, v skladu z ugotovitvami iz poročila komisije o pregledu in oceni ponudb, prispelih na predmetni javni razpis, za dodelitev posameznih radijskih frekvenc izberejo naslednji ponudniki za naslednje radijske programe:**

1. **Sklop Slovenj Gradec: Slovenj Gradec 104,6 MHz in Slovenj Gradec 105,4 MHz: RADIO PRO 1, d.o.o. za radijski program Radio 1 Savinjska; ENA SAV (ponudba št. 1), NT&RC d.o.o. Celje za radijski program Radio Celje (ponudba št.7);**
2. **Velenje 4 88,5 MHz: RADIO OGNJIŠČE d.o.o., Koper za radijski program Radio Ognjišče (ponudba št. 20);**
3. **Mozirje 105,7 MHz: RADIO OGNJIŠČE d.o.o. Koper za radijski program Radio Ognjišče (ponudba št. 6);**
4. **Ribnica 104,2 MHz: UNIVOX d.o.o. za radijski program RADIO UNIVOX (ponudba št. 19);**
5. **Krško 3 107,3 MHz: RADIO OGNJIŠČE d.o.o. Koper za radijski program Radio Ognjišče (ponudba št. 4).**

**Obrazložitev:**

Svet za radiodifuzijo (v nadaljnjem besedilu: Svet) je od komisije za vodenje javnega razpisa za dodelitev radijskih frekvenc za analogno zvokovno radiodifuzijo – splošni 2024/1 prejel ponudbe, prispele na zadevni javni razpis, ter poročilo komisije o njihovem pregledu in oceni. Iz poročila komisije izhaja, da je na javni razpis prispelo skupno petindvajset ponudb, in sicer sedem ponudb pri predmetu javnega razpisa sklop Slovenj Gradec, pet ponudbe pri predmetu javnega razpisa Velenje 4 88,5 MHz, štiri ponudbe pri predmetu javnega razpisa Mozirje 105,7 MHz, šest ponudb pri predmetu javnega razpisa Ribnica 104,2 MHz in tri ponudbe pri predmetu javnega razpisa Krško 3 107,3 MHz. Pri eni ponudbi ponudnik oziroma njegov program ni izpolnil enega od razpisnih pogojev, zato je bila ta ponudba izločena, ostalih štiriindvajset ponudb pa je bilo ocenjenih v skladu z razpisnimi merili. Izločena je bila ena ponudba pri predmetu javnega razpisa sklop Slovenj Gradec. Iz poročila je nadalje razvidna ocena vsake od ocenjenih ponudb po posameznih merilih ter skupna ocena vseh ponudb na posamezni predmet razpisa.

Svet ni zasledil nepravilnosti v delu komisije in ocenjuje, da so ugotovitve oziroma ocene komisije korektne ter skladne z razpisnimi pogoji in merili. V skladu s tem se je Svet odločil, da za dodelitev radijskih frekvenc na predmetih javnega razpisa Velenje 4 88,5 MHz, Mozirje 105,7MHz, Ribnica 104,2 MHz in Krško 3 107,3 MHz predlaga ponudnika s programom, pri katerem je bila ponudba po ocenjevanju in uporabi omejitev v izbirnem postopku razporejena na prvo mesto med vsemi kandidati. Pri predmetu javnega razpisa sklop Slovenj Gradec Svet predlaga ponudnika s programoma, pri katerih sta bili ponudbi po ocenjevanju in uporabi omejitev v izbirnem postopku razporejeni na prvi dve mesti med vsemi kandidati. Svet predlaga, da se pri navedenem sklopu frekvenci podelita na način, kot je določen pod točko »1 PREDMET JAVNEGA RAZPISA« na strani 4 in 5 razpisne dokumentacije.

Sklep je bil sprejet s 6 glasovi članov Sveta ZA in 0 glasovi proti. 0 članov se je glasovanja vzdržalo.

Pred razpravo pri 4. točki seje je Svet soglasno sprejel sklep, da se seja zapre za javnost.

*Ob 17.34 predstavnika zainteresirane javnosti zapustita sejo.*

*Razprava pri 4. točki je potekala med člani Sveta za radiodifuzijo in predstavniki Agencije za komunikacijska omrežja in storitve.*

**K točki 4.: Javni razpis za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije – obravnava;**

Predsednik je uvodoma pojasnil, da Svet ni imel dovolj časa, da bi odgovoril na zadnji dopis agencije, ki ga je agencija Svetu posredovala kot odgovor na sklep Sveta, ki ga je Svet sprejel na seji 7. januarja 2025. Nato se je predsednik zahvalil za prejete odgovore na vprašanja Sveta ter z odgovori agencije seznanil prisotne.

V zvezi z razpisom je predsednik Sveta dejal, da ugotavlja, da agencija ni naredila analize profilov poslušanosti.

Namestnik predsednika je dejal, da je imel Svet zelo kratke roke, v katerih naj sprejema odgovore. Da je bil rok za oddajo ponudb 5. 9. 2024, agencija pa je poročila pripravila in posredovala Svetu šele 3. 12. 2024, pri čemer je imel Svet nato časa le 3 dni, da naj bi odločal glede na poročilo in da se na tak način ne da delati.

Predsednik je poudaril, da so na razpisu lahko kandidirale le osebe, ki so bili imetniki dovoljenj na dan izdaje sklepa o uvedbi javnega razpisa in tako morebitni novi ponudniki sploh niso imeli možnosti vstopa na ta trg. Z navedenim gre po mnenju Sveta za umetno omejevanje konkurence, kar je v nasprotju s protikorupcijsko zakonodajo.

Prav tako meni, da zahteva, da če ponudnik v treh mesecih ne začne predvajati, se mu pravica vzame, pomeni, da lahko to izvedejo le tisti, ki so se na to dovolj dolgo pripravljali, kar vodi do de facto privilegijev na trgih.

Svet tudi meni, da gre v navedenem primeru za kršitev ZMed, ki določa načelo pluralnosti in enakega dostopa do medijskega prostora. Meni, da je to sporno glede na 104.a člen ZMed, saj se ne sme izključevati drugih potencialnih subjektov.

Nadalje meni, da gre v tem primeru tudi za kršitev drugega odstavka 50. člena ZEKom-2.

Agencija ne bi smela vnaprej vedeti, kdo se lahko na razpis prijavi in kdo ne. Glede na vse navedeno prisotni člani Sveta menijo, da je možno tveganje korupcije. Po Zakonu o integriteti in preprečevanju korupcije (ZIntPK) je prepovedano omejevanje konkurence. Obstaja možnost zlorabe položaja, visoko tveganje netransparentnosti in omejevanja konkurence.

Svet je želel, da agencija razpis čimprej prekliče in odloči, kot je svet že predlagal glede 1. in 2. sklopa.

G. Pohar je nato zaprosil, če lahko agencija dobi navedena pojasnila tudi pisno, s čimer se je svet strinjal.

Namestnik predsednika je dejal, da želi svet na R5 nove kriterije, saj cilji, ki so jih želeli, niso bili doseženi. Zanimalo ga je tudi, kako bo ravnala agencija. Ali bo šla agencija preko mnenja sveta in zakaj se izgublja čas, da se ne gre v nov razpis. Razpravljalo se je je tudi glede rokov, v katerih je agencija delala in glede rokov, ki jih je imela na voljo svet za odločanje.

G. Pohar je dejal, da je 60 dni za obrazložen predlog izbire, ki ga ima svet, zakonski rok, ki ga določa ZEKom-2. Da je bilo s strani agencije odgovorjeno v 13 dneh od prejema dopisa sveta. Skrbi ga tudi, kakšna bi bila v primeru razveljavitve reakcija 24 kandidatov, ki bi bili izbrani. Poleg tega so bili merila, pogoji in cilji javnega razpisa oblikovani skupaj s svetom, sedaj pa izgleda, kot da z izborom nismo zadovoljni. Agencija lahko v primeru razveljavitve razpisa pričakuje 24 potencialnih tožb, saj objektivnih razlogov za razveljavitev razpisa za nazaj ne vidi.

Nato je član sveta, g. Markič dejal, da je agencija v preteklosti že razveljavila razpis, in sicer glede Vogla. To je nato potrdil tudi član sveta, g. Vovk. G. Pohar je glede tega dejal, da je šlo v tistem razpisu za FM razpis in po njegovem vedenju za tehnično nekompatibilnost razpisane frekvence in je bil razpis razveljavljen iz tega razloga. Nadalje je pojasnil, da je agencija tista, ki bo nosila odgovornost za odločitve glede podelitve pravic, ker zakon izrecno določa, da agencija vodi postopek in opravi izbiro. Po zakonu pa da je Naloga sveta, da daje obrazložen predlog izbire. Dejal je še, da je tehnični del (omrežje) že bilo vzpostavljeno in da je bil v to vložen tudi velik finančni vložek s strani operaterja RTV.

Predsednik sveta je poudaril, da si je s strani agencije želel večjo pripadnost ciljem razpisa.

Igor Funa je še dejal, da se ne razpisuje prostih mest za posamezno omrežje, ampak za območje, v tem primeru za celo Slovenijo. Na katerem omrežju bo prisoten program, je odvisno od odločitve izdajatelja programa v dogovoru z operaterjem omrežja. Dejal je tudi, da če želi nekdo dejavnost opravljati, da mora biti za to tudi registriran. Dejal je tudi, da je rok 3 mesecev določen z namenom, da se tistemu, ki ne izkorišča pravic, ki so mu podeljene, pravico odvzame, da se lahko ugotavlja, koliko programskih mest je še prostih za nove razpise. Glede DAB pa končno lahko podelimo pravice z nacionalnim pokrivanjem, ki jih želimo (vsem) čim hitreje omogočiti, da vstopijo na ta prostor. Eno od meril za podelitev frekvenc za omrežja je tudi, kako hitro je nekdo sposoben zgraditi omrežje, kar mora ponudnik tudi zavarovati z bančno garancijo. Zanimalo ga je tudi, kaj je bilo mišljeno s preferenčno obravnavo po ZEKom-2.

Na slednje je predsednik odgovoril, da kdor še nima dovoljenja, da bi le-tega lahko pridobil do roka za oddajo ponudb. Dejal je, da svet moti tudi paketen pristop ter da so identificirali tudi protizakonite povezave (hobotnice) med družbami, da ni konkurence in da iste osebe oblikujejo prostor, ker to agencija blokira s paketnimi razpisi.

G. Pohar je dejal, da če je takih, ki bi si še želeli vstopiti na trg malo, da bi se še našel prostor na obstoječem omrežju, če pa jih je veliko, bi se lahko naredil razpis na omrežju R6 ali R7. Dejal je tudi, da R3 pokrije približno 50 % prebivalcev Slovenije, pri čemer da so cene oddajanja bistveno nižje kot na R4.

G. Funa je dejal, da želi agencija pravice omogočiti vsem, da pa se z javnim razpisom določi nek vrstni red. Ni namreč tako, da bi agencija imela razpis in naj se kandidati prijavljajo, ampak mora najprej obstajati interes za omrežje. Pojasnil je, da so vsi postopki opisani na spletni strani agencije, zainteresirane osebe pa naj sledijo javnim razpisom. V zvezi s prostimi mesti je dejal, da sta na R2 še 2 prosti mesti, na R3 pa cca. 10 prostih mest.

Predsednik sveta je nato poudaril, da je za frekvenco treba dobiti dovoljenje preko Bruslja.

Namestniku predsednika se zdi R4 dober izbor, R5 pa ne.

Po daljši razpravi in na vprašanje agencije glede morebitnega sklepa v zvezi s poročilom komisije je predsednik predlagal sprejetje naslednjega sklepa:

**Sklep 4:**

**Svet za radiodifuzijo ne daje obrazloženega predloga izbire za podelitev pravic na javnem razpisu za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije in predlaga razveljavitev razpisa.**

**Obrazložitev:**

Svet za radiodifuzijo (v nadaljevanju: Svet) se ne strinja s podelitvijo pravic na javnem razpisu za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije, ker bi po mnenju Sveta to pomenilo kršitev ZMed in ZEKom-2 ter potencialno korupcijsko tveganje zaradi povezav povezanih družb.

Sklep je bil sprejet s 6 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 5.: Prejeta vloga družbe DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. – v predhodno mnenje;**

*Navedene točke se je med 18.32 in 18.33 udeležil predstavnik zainteresirane javnosti, in sicer predstavnik družbe RGL d.o.o.*

Predstavnika RGL je pri tej točki zanimalo, kako je bilo odločeno v zvezi z navedenim. Svet je pojasnil, da o navedeni zadevi še ni odločal ter da bo odločanje o tej točki prestavljeno na naslednjo sejo.

Predsednik Sveta je predlagal sprejetje naslednjega sklepa:

**Skep 4:**

**Svet za radiodifuzijo odločanje o mnenju k izdaji predhodnega soglasja vložniku, DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. prestavi na prihodnjo sejo.**

Sklep je bil sprejet s 6 glasovi članov Sveta ZA in 0 glasovi proti. 0 članov se je glasovanja vzdržalo.

*Ob 18.30 sejo za kratek čas zapusti član Sveta, g. Vrhovšek, ki se je seji nato pridružil virtualno.*

**K točki 6.: Razno.**

**6.1. Izdelava pravnega mnenja**

Svet se je seznanil, da je izdelava pravnega mnenja v teku. Na željo članov Sveta za radiodifuzijo se je rok za izdelavo mnenja podaljšal za 14 dni in je nov rok za izdelavo mnenja 14. februar 2025.

Predsednik Sveta je predlagal sprejetje naslednjega sklepa:

**Sklep 6.1:**

**Svet za radiodifuzijo potrjujejo podaljšani rok za izdelavo pravnega mnenja do vključno 14. februarja 2025.**

Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

**6.2 ZMed-1**

Svet za radiodifuzijo je pripravil in dne 22. 01. 2025 na svoji drugi izredni dopisni seji sprejel dokument »Mnenje o predlogu Zakona o medijih ZMed-1 (EVA: 2023-3340-0019), ki ga je na dopisni seji na silvestrovo 2024 sprejela Vlada Republike Slovenije)«. Dokument so dopisno potrdili vsi člani Sveta za radiodifuzijo in je bil sprejet soglasno. Sekretarka Sveta je dne 22. 01. 2025 dokument posredovala na elektronski naslov Ministrstva za kulturo in Državnega zbora Republike Slovenije. Dokument je bil dne 7. 2. 2025 objavljen tudi na spletni strani Sveta za radiodifuzijo in poslan nekaterim medijem na njihove elektronske naslove, med drugim tudi na elektronski naslov STA.

Predsednik Sveta je predlagal sprejetje naslednjega sklepa:

**Sklep 6.2.:**

**Svet za radiodifuzijo se seznani, da je na svoji drugi izredni korespondenčni seji dne 22. 01. 2025 sprejel pripombe na predlog Zakona o medijih (ZMed-1), ki ga je Vlada Republike Slovenije sprejela dne 31. 12. 2024. Pripombe so priloga k temu sklepu, in so bile dne 22. 01. 2025 poslane Ministrstvu za kulturo in Državnemu zboru Republike Slovenije.**

Sklep je bil sprejet s 5 glasovi članov Sveta ZA in 0 glasovi proti. 0 članov se je glasovanja vzdržalo.

**6.3. Seznam pomembnejših dogodkov**

Svet za radiodifuzijo je dne 29. 01. 2025 prejel vprašanje Nogometne zveze Slovenije (NZS) v zvezi z interpretacijo Seznama pomembnejših dogodkov. Zlasti je NZS zanimalo, 1. ali je potrebno določbe Zakona in Seznama razlagati tako, da so z njimi, predvsem s terminom »kvalifikacijske tekme slovenske reprezentance za vsa prvenstva«, zajete tudi tekme tekmovanja »UEFA Lige Narodov« oziroma »UEFA Nations League«, 2. ali je potrebno določbe Zakona in Seznama razlagati tako, da zajemajo tudi kvalifikacijske tekme (in morebitne tekme na svetovnem ali evropskem prvenstvu) ženske nogometne članske reprezentance ter 3. ali je potrebno določbe Zakona in Seznama razlagati tako, da zajemajo tudi vse tekme mlajših slovenskih nogometnih reprezentanc (se pravi tekmovanj U-21, U-19, U-17 itd.).

Predsednik Sveta je predlagal sprejetje naslednjega sklepa:

**Sklep 6.3.:**

**Svet za radiodifuzijo pripravi odgovor na dopis Nogometne zveze Slovenije.**

Sklep je bil sprejet s 6 glasovi članov Sveta ZA in 0 glasovi proti. 0 članov se je glasovanja vzdržalo.

*Ob 18.38 se je seji virtualno ponovno pridružil član Sveta, g. Vrhovšek.*

**6.4 Posvet o uravnoteženem poročanju**

Svet se je seznanil, da je za strokovni posvet o uravnoteženem poročanju rezervirana sejna soba na Ministrstvu za kulturo za dne 16. maj 2025 ter z aktivnostmi za izvedbo posveta.

Svet je pod točko 6. sprejel tudi sklepa o mesečnih nagradah in potnih stroških ter potrdil datum 35. redne seje.

Navedena sklepa pod to točko sta bila sprejeta soglasno s po 6 glasovi članov Sveta ZA in 0 glasovi proti. 0 članov se je glasovanja vzdržalo.

Seja se je zaključila ob 18.47.

Zapisnik pripravila:

Mateja Grmek dr. Jurij Franc Tasič

Sekretarka Sveta za radiodifuzijo Predsednik Sveta za radiodifuzijo

Po pooblastilu:

Gorazd Škrabar

Namestnik predsednika

Sveta za radiodifuzijo

Vročiti:

* Ministrstvo za kulturo, Maistrova ulica 10, 1000 Ljubljana – po e-pošti;
* Agencija za komunikacijska omrežja in storitve RS, Stegne 7, 1000 Ljubljana – po e-pošti;
* javna objava na spletni strani Sveta za radiodifuzijo.